Lav et referat af nedenstående tekst:

Tekst:
Normalt forsøder hun frederikshavnernes hverdag med brød og kager som indehaver af Centerbageriet i byen. Fredag er det dog ministre, erhvervsfolk, studerende og andre gæster, der kan nyde godt af Jette Larssons idéer. Her er 680 gæster inviteret med, når USA's tidligere præsident Barack Obama skal holde tale på Syddansk Universitet i Kolding. Idéen opstod, da Jette Larsson var i Spanien med sin bror. - Vi gik og snakkede om, hvad vi kunne lave af skøre ting og sager. Så bestemte vi os for, at vi skulle have Obama til Danmark, siger Jette Larsson. Da søskendeparret kom hjem fra ferie, tog de kontakt til forretningsmanden Henrik ’Røde’ Jensen, som i 2006 fik Bill Clinton til Danmark. ’Røde’ havde selv tænkt tanken, dengang Obama blev præsident. Efter Jette Larssons henvendelse trak han i de rigtige tråde -  og fredag kulminerer det hele så i Kolding, når Barack Obama taler i en times tid på Syddansk Universitet. - Det er da spændende og anderledes. Jeg har ikke sagt det til så mange, for jeg tænkte, at de nok ikke ville tro på mig. Men det er altså sandt – jeg har billetten her, siger hun og vifter med billetten. Ligesom Jette Larsson er mange andre af de 680 gæster blevet inviteret og har fået en fribillet, mens enkelte personer har betalt 17.500 kroner for en VIP-billet. En VIP-billet giver udover adgang til selve seancen med Obama også mulighed for at få taget et billede med den tidligere præsident. Også her er en nordjyde indblandet – fotografen er nemlig fra Fjerritslev, og han har 14 sekunder til at tage hvert billede.

Referat:
Barack Obama er fredag i Kolding for at tale for 680 gæster. Det var Jette Larsson fra Frederikshavn, der fik idéen til besøget.